সিলেট, জুলাই ২২: বাংলাদেশ মণিপুরী সাহিত্য সংসদ (বামসাস)কী ৪৭শুবা লিঙ্খৎখিবা নুমিৎ পালন তৌবা অমসুং ওজারেন ইকাইখুম্নবা উৎপগী থৌরম ঙসি নুংথিল পুঙ ৪ তাবদা সিলেটকী জেলা পরিষদ হোলদা য়াম্না চীং-লেম্না পাঙথোকখ্রে হায়দুনা বামসাসকী জেনারেল সেক্রেটারি নামব্রম শংকরনা চেরোল অমদা খংহনলকখি।
 ফোটো: থৌরমগা মরী লৈননা মৈরাগী ৫৯ শুবা স্পেশাল ইস্যু অমসু ফোঙখিবগী মমী।
 বামসাসকী প্রেসিডেন্ট এ কে শেরামনা ময়ায় তাংবল লৌদুনা পাঙথোকখিবা থৌরমদুদা চিফ গেস্ট ওইনা শরূক য়াবিখি সিলেটকী ডেপুটি কমিশনার মি.  মো.  মজিবর রহমান অমসুং স্পেশাল গেস্টকি ফমদা লেংশিনবিখি জেলা পরিষদ, সিলেটকী সিইও মি.  সন্দ্বীপ কুমার সিংহ অমসুং ডেইলি সিলেট মিররগী ইডিটর মি.  আহমেদ নূর।  থৌরমদুদা বাংলাদেশকী মণিপুরী খুন্নায়গী শক্নায়রবা মীওই অহুম এডভোকেট এস সি সিনহা, ডা.  কাইয়ুম উদ্দিন অমসুং রবীন্দ্রসংগীতকী মিংচৎলৈরবা শৈশকপা রানা কুমার সিনহাবু ওজারেন ওইনা ইকাইখুম্নবা উৎখি।  ওজারেন অহুমবু লৈগী চরোং, লেংয়ান, শাল, ক্রেস্ট অমসুং খুদোলপোৎ কয়া পীদুনা ইকাইখুম্নখি।  নীহার রঞ্জন শর্মা অমসুং কেএইচ সমেন্দ্র সিংহনা কনডাক্ট তৌবিখিবা থৌরমদুদা অতৈসু ৱা ঙাঙবিখি বামসাসকী জেনারেল সেক্রেটারি নামব্রম শংকর, মৈতৈপাঙল অইবা মো.  আবদুস সামাদ অমসুং কবি পুলিন রায়।  ইকাইখুম্নখিবা ওজাশিংগী শম্লপ্পা পুন্সিৱারি পি.  মিনতি দেবী, রওশন আরা বাঁশি খূৎহৈবম অমসুং কৈনাহন দেবীনা পাথোকপিখি হায়না খংহনলকখি।
 থৌরমদুদা তিনবিখিবা ময়ামগী পুক্নিং থৌগৎপিদুনা থৌরমগী চীফ গেষ্টকি ৱারোলদা সিলেটকী ডিসি মি.  মো.  মজিবর রহমাননা হায়বিখি, মণিপুরী জাতিগী চাওখৎলবা শিল্প, সাহিত্য,সংস্কৃতি ঐখোয়না মতম পুম্বদা শিংথাজৈ।  বাংলাদেশকীসু চাওথোকচনিঙাইনি, ইমা লৈপাক বাংলাদেশ অসি ঐখোয় পুম্নমক্কিনি।  মরম অদুনা লৈপাক অসিবু ঐখোয় য়াম্না নুংশিবতায়।  থম্মোয়দা লৈপাক নিংবগি, লৈপাক নুংশিবগি ঈহৌ পোকহনবা ঙম্লবদি বাংলাদেশ অসি লৈপাক্কি পন্থৌ বঙ্গবন্ধুগি শনাগি লৈপাক ওইগদৌরিবনি।  শনাগি লৈপাক শেম্বদা ঐখোয় ময়াম পুন্না থবক তৌমিনবতায়।
 থৌরমগী অহৌবদা বামসাসকী অঙাং আর্টিস্টশিংনা মথং মথং কোরাস ঈশৈ অনী খুদোল তমখি অমসুং একাডেমি ফর মণিপুরী কালচার এন্ড আর্টস (এমকা)গী আর্টিস্টশিংনা জগোই অনী উৎপীদুনা ময়ামগী থম্মোয় শুহ্মৎপিখি।  ঙসিগী থৌরমগা মরী লৈননা মৈরাগী ৫৯ শুবা স্পেশাল ইস্যু অমসু ফোঙখি হায়দুনা চেরোল অদুনা খংহনখকখি।
 - ট্যাগ: